**การมีส่วนร่วมของประชาชนในการเป็นอาสาสมัครสาธารณสุข**

**โรงพยาบาลส่งเสริมสุขภาพตำบลเมืองใหม่-บางพลี (อ.ส.ม.) จังหวัดสมุทรปราการ**

**Public Participation in Being Health Volunteers of Muang Mai Bangplee Thambon Health Promoting Hospital Samut Prakan rovince**

ลูกจันทร์ อยู่หลาย

 นักศึกษาหลักสูตรรัฐประศาสนศาสตรมหาบัณฑิต

 สาขาวิชานโยบายสาธารณะและการจัดการสมัยใหม่

 ปีการศึกษา 2558

 มหาวิทยาลัยราชภัฏบ้านสมเด็จเจ้าพระยา

**บทคัดย่อ**

การวิจัยครั้งนี้มีวัตถุประสงค์ เพื่อ 1)ศึกษาระดับปัจจัยการมีส่วนร่วมและการมีส่วนร่วมของประชาชนในการเป็นอาสาสมัครสาธารณสุขโรงพยาบาลส่งเสริมสุขภาพตำบลเมืองใหม่-บางพลี (อ.ส.ม.)จังหวัดสมุทรปราการ 2)ศึกษาเปรียบเทียบการมีส่วนร่วมของประชาชนในการเป็นอาสาสมัครสาธารณสุข จำแนกตามปัจจัยส่วนบุคคล 3)ศึกษาความสัมพันธ์ของปัจจัยการมีส่วนร่วมของประชาชนในการเป็นอาสาสมัครสาธารณสุข กลุ่มตัวอย่างจำนวน 142 คนเครื่องมือที่ใช้ในการเก็บรวบรวมข้อมูล คือ แบบสอบถาม ค่าสถิติที่ใช้ในการวิเคราะห์ข้อมูล คือ ค่าร้อยละ ค่าเฉลี่ย ค่าเบี่ยงเบนมาตรฐาน ค่า t – distribution ค่า F – distribution และสถิติถดถอยพหุ

ผลการวิจัยพบว่า

1) ปัจจัยการมีส่วนร่วมของประชาชนในการเป็นอาสาสมัครสาธารณสุขโรงพยาบาลส่งเสริมสุขภาพตำบลเมืองใหม่-บางพลี(อ.ส.ม.)จังหวัดสมุทรปราการในภาพรวมเห็นด้วยอยู่ในระดับมากและการมีส่วนร่วมของประชาชนในการเป็นอาสาสมัครสาธารณสุขในภาพรวมมีส่วนร่วมอยู่ในระดับมาก

2) ปัจจัยส่วนบุคคลของอาสาสมัครสาธารณสุขด้านเพศ อายุ การศึกษา และรายได้ ที่ต่างกันมีส่วนร่วมในการเป็นอาสาสมัครสาธารณสุขโรงพยาบาลส่งเสริมสุขภาพตำบลเมืองใหม่-บางพลี (อ.ส.ม.)จังหวัดสมุทรปราการแตกต่างกันซึ่งเป็นไปตามสมมติฐานที่ตั้งไว้

3) ปัจจัยด้าน รางวัล อำนาจในการตัดสินใจและความรู้และทักษะมีความสัมพันธ์กับการมีส่วนร่วมของประชาชนในการเป็นอาสาสมัครสาธารณสุขโรงพยาบาลส่งเสริมสุขภาพตำบลเมืองใหม่-บางพลี (อ.ส.ม.)จังหวัดสมุทรปราการอย่างมีนัยสำคัญทางสถิติ

**คำสำคัญ :** การมีส่วนร่วม อาสาสมัครสาธารณสุข (อ.ส.ม.)

**ABSTRACT**

The purposes of this research were 1) to study level of participation and public participation in being health volunteers of muang mai bangplee thambon health promoting hospital samut prakan province 2) to compare public participation in being health volunteers classify by individual factors and 3) to study relation of factors on public participation in being health volunteer. There were 142 samples. Data was collected using questionnaire. Data was statistically analyzed in percentage, arithmetic mean, standard deviation, t-distribution, f-distribution and multiple regression analysis.

 The finding revealed as follows:

1. Factor on public participation in being health volunteers of muang mai bangplee

thambon health promoting hospital samut prakan province in generally was agreed in high level and public participation in being health volunteers in generally was in high participation level.

1. Differential individual factors on gender age education and income has different

participation in being volunteers of muang mai bangplee thambon health promoting hospital samut prakan province as significant statistics according to assumption.

1. Factor on reward authority knowledge and skill were related to participation in being volunteers of muang mai bangplee thambon health promoting hospital samut prakan province as significant statistics

 **Keywords:** Public Participation, Health Volunteers

**1. บทนำ**

จากแนวโน้มการเปลี่ยนแปลงทางด้านสาธารณสุข ในปัจจุบันมีการขยายบทบาทจนเป็นที่รู้จักและยอมรับจากภาครัฐและประชาชน ได้รับการยอมรับจากองค์กรปกครองส่วนท้องถิ่นถึงบทบาทของ อ.ส.ม.และเห็นว่า อ.ส.ม.เป็นกลไกสำคัญที่จำเป็นต้องมีในหมู่บ้าน (สำนักนโยบายและยุทธศาสตร์ กระทรวงสาธารณสุข, 2551น. 421-429) มีความสามารถในการประสานงานกับเจ้าหน้าที่ (ณรงค์ ด้วงปาน, 2548 น.10) สามารถจัดทำแผนของงบประมาณ จากองค์กรปกครองส่วนท้องถิ่น ช่วยเสริมงานสาธารณสุขพัฒนาไปด้วยดีโดยเฉพาะงานสาธารณสุขซึ่งไม่สามารถดำเนินการได้หากอาศัยเพียงเจ้าหน้าที่ของรัฐ ดังที่โกมาตร จึงเสถียรทรัพย์ (2549)ได้ประเมินศักยภาพ อ.ส.ม.ในสถานการณ์ที่เปลี่ยนแปลง: การสังเคราะห์ความรู้สู่การพัฒนาพบว่า อ.ส.ม.มีบทบาทในการแจ้งข่าวให้ชาวบ้าน การสำรวจข้อมูล การเป็นผู้นำด้านสุขภาพ การให้ความรู้ การให้บริการด้านสุขภาพ จุดแข็ง อ.ส.ม.มีความสามารถและได้แสดงบทบาทในกิจกรรมที่ทำได้สำเร็จในระยะสั้น ๆ เช่น การให้ความรู้ หรือการแจ้งข่าวสารแก่ชาวบ้าน การสำรวจข้อมูล การรณรงค์เพื่อควบคุมโรคที่เกิดเป็นครั้งคราว (สุจินดา สุขกำเนิ, 2549) เช่น ไข้หวัดนก ไข้เลือดออก เป็นต้น นอกจากนี้ อ.ส.ม.ยังได้รับการยอมรับจากชุมชนสูงและขยายบทบาทมากขึ้น โดยมีคนรุ่นใหม่เข้าร่วมเป็น อ.ส.ม.มากขึ้นในขณะเดียวกันจำนวน อ.ส.ม.ทั่วประเทที่มีมากกว่า 800,000 คนหากอสม. เหล่านั้นมีสมรรถนะต่ำ ก็ต้องสูญเสียงบประมาณในการดูแล อ.ส.ม.นโยบายรัฐบาลนายอภิสิทธิ์ เวชชาชีวะ นายกรัฐมนตรีในส่วนของกระทรวงสาธารณสุข (กระทรวงสาธารณสุข, 2552) จึงได้ให้ความสำคัญกับ อ.ส.ม.โดยมุ่งส่งเสริมบทบาทของ อ.ส.ม.ให้ปฏิบัติงานเชิงรุก ในการส่งเสริมสุขภาพ การเฝ้าระวังป้องกันโรคและฟื้นฟูสภาพ โดยจัดให้มีสวัสดิการค่าตอบแทนแก่ อ.ส.ม.รวมทั้งเพิ่มพูนความรู้แก่ อ.ส.ม.มีการประเมินผลงานทั้งเชิงปริมาณและคุณภาพและผลักดันให้มีกฎหมายเกี่ยวกับ อ.ส.ม.เพื่อรองรับสิทธิและหน้าที่ในการทำงานของ อ.ส.ม.

ในการแก้ปัญหาสาธารณสุขที่สำคัญระดับชาติ ที่สำคัญหลาย ๆ ครั้งที่ผ่านมา ได้แก่ การเกิดโรคไข้หวัดนกระบาดในประเทศไทยและทั่วโลก ในปี 2547 ส่งผลให้มีการป่วยและเสียชีวิตหากไม่มีการควบคุมโรคอย่างมีประสิทธิภาพประเทศไทยมีการควบคุมโรคไข้หวัดนกให้สงบลงในระยะเวลาอันรวดเร็ว จนเป็นที่ยอมรับของนานาประเทศ ซึ่งปัจจัยหลักที่ส่งผลต่อความสำเร็จครั้งนี้เนื่องจากมี อ.ส.ม.กว่า 800,000 คนทั่วประเทศร่วมกับผู้นำชุมชนและองค์กรปกครองส่วนท้องถิ่นได้ร่วมสำรวจข้อมูลสัตว์ปีก ให้ความรู้แก่ประชาชน รวมทั้งซ้อมแผนรับมือไข้หวัดนก(ศิรินทร์ภรณ์ อัจจิมางกู, 2550น.43) นอกจากนี้ในปี 2550 กระทรวงสาธารณสุขได้มีการจัดโครงการอบรมฟื้นฟูศักยภาพ อ.ส.ม.ทั่วประเทศ หมู่บ้านละ 3 คนรวม อ.ส.ม.223,281 คน เพื่อรับมือกับปัญหาสุขภาพที่คนไทยประสบอยู่เป็นจำนวนมากได้แก่ ภาวะน้ำหนักเกินและโรคอ้วน โรคเบาหวาน ความดันโลหิตสูง โรคหัวใจหลอดเลือด อัมพาต อัมพฤกษ์ โดย อ.ส.ม.ได้รณรงค์ชั่งน้ำหนักและวัดรอบเอว ตามโครงการรู้รักษ์วัดรอบเอว หรือ โครงการคนไทยไร้พุง (สำนักงานสาธารณสุข จังหวัดพัทลุง. 2550) กระทรวงสาธารณสุขได้ใช้ศักยภาพของ อ.ส.ม.ในการรณรงค์วัดความดันและแนะนำการปรับเปลี่ยนพฤติกรรมในโครงการตรวจวัดความดันป้องกันภัยเงียบ เพื่อให้ประชาชนได้ทราบสภาวะสุขภาพของตนเองในเบื้องต้น ในครั้งนี้เจ้าหน้าที่สาธารณสุขและ อ.ส.ม.ได้ร่วมกันรณรงค์คัดกรองภาวะความเครียดในชุมชน และให้คำแนะนำการตรวจมะเร็งเต้านมด้วยตนเองผ่าน อ.ส.ม.หญิงทำให้ประชาชนตื่นตัวในการดูแลสุขภาพของตนเองมากยิ่งขึ้น(กองสนับสนุนสุขภาพภาคประชาชน, 2550 น.78)

จากการพัฒนาระบบสุขภาพของประเทศไทยจะเห็นได้ว่า อ.ส.ม.มีบทบาทสำคัญในด้านการสื่อข่าวสาธารณสุข การเผยแพร่ความรู้ การวางแผน ประสานกิจกรรมสาธารณสุข ส่งเสริมสุขภาพ การเฝ้าระวังและป้องกันโรค รวมทั้งการพัฒนาคุณภาพชีวิตของประชาชน เป็นตัวกลางการเปลี่ยนแปลงพฤติกรรมด้านสุขภาพ เพื่อรองรับปัญหาธารณสุขที่เพิ่มขึ้นและเปลี่ยนแปลงอยู่ตลอดเวลากระทรวงสาธารณสุขโดยกองสนับสนุนสุขภาพภาคประชาชนได้ร่วมกับผู้แทน อ.ส.ม.และผู้เชี่ยวชาญ สาขาต่าง ๆ ที่เกี่ยวข้องพัฒนาหลักสูตรมาตรฐาน อ.ส.ม.เพื่อใช้ในการฝึกอบรม อ.ส.ม.ใหม่ และได้กำหนดสมรรถนะของ อ.ส.ม.ไว้ 7 ข้อ 1)สามารถนำนโยบายไปสู่การปฏิบัติเพื่อแก้ไขปัญหาที่สอดคล้องกับพื้นที่ 2)สามารถเป็นผู้นำในงานส่งเสริมสุขภาพและป้องกันโรค รักษาพยาบาลเบื้องต้น เฝ้าระวังสุขภาพและคัดกรองผู้ป่วย 3)สามารถสร้างและบริหารเครือข่ายในการดำเนินงานสร้างสุขภาพแบบหุ้นส่วน 4)สามารถรณรงค์ขับเคลื่อนชุมชนและสังคมให้ตื่นตัวและรับผิดชอบต่อตนเอง ชุมชน และสภาวะแวดล้อมของสังคม 5)สามารถเตรียมและริเริ่มมาตรการทางสังคมใหม่ ๆ ที่จะมีผลต่อการขจัดหรือลดปัญหาทางสุขภาพ 6)สามารถสร้างจิตสำนึกประชาชนในการเฝ้าระวังดูแลสุขภาพ 7) สามารถสร้างโอกาสให้เด็กและเยาวชนเข้ามามีส่วนร่วมในการพัฒนาสุขภาพอนามัยและชุมชน (กองสนับสนุนสุขภาพภาคประชาชน, 2550น. 13)การนำสมรรถนะมาใช้ใน อ.ส.ม.มีแนวคิดว่าบุคคลจะทำงานดีหรือไม่ดีอยู่ที่สมรรถนะของแต่ละคน โดยคนที่สมรรถนะสูงทำให้มีผลงานสูง การประเมินคนจึงควรประเมินที่ปัจจัยนำเข้า ซึ่งได้แก่สมรรถนะ ไม่ใช่ประเมินที่ผลผลิต หรือผลงาน เพราะสมรรถนะสามารถปรับปรุงแก้ไขได้เพื่อให้ได้ผลลัพธ์ตามที่ต้องการ(ณรงค์ศักดิ์ หนูสอน, 2550น. 15)

**2.วัตถุประสงค์ของงานวิจัย**

1. เพื่อศึกษาระดับปัจจัยการมีส่วนร่วมและการมีส่วนร่วมของประชาชนในการเป็นอาสาสมัครสาธารณสุขโรงพยาบาลส่งเสริมสุขภาพตำบลเมืองใหม่-บางพลี (อ.ส.ม.)จังหวัดสมุทรปราการ

 2. เพื่อศึกษาเปรียบเทียบการมีส่วนร่วมของประชาชนในการเป็นอาสาสมัครสาธารณสุขโรงพยาบาลส่งเสริมสุขภาพตำบลเมืองใหม่-บางพลี (อ.ส.ม.)จังหวัดสมุทรปราการ จำแนกตามปัจจัยส่วนบุคคล

 3. เพื่อศึกษาความสัมพันธ์ของปัจจัยการมีส่วนร่วมของประชาชนในการเป็นอาสาสมัครสาธารณสุขโรงพยาบาลส่งเสริมสุขภาพตำบลเมืองใหม่-บางพลี (อ.ส.ม.)จังหวัดสมุทรปราการ

**3.งานวิจัยที่เกี่ยวข้อง**

 พรธนา ศรีพิทักษ์ (2551) ได้ทำวิจัยเรื่อง ปัจจัยที่ส่งผลต่อการปฏิบัติงานสาธารณสุขมูลฐานของอาสาสมัคร สาธารณสุขประจำหมู่บ้าน อำเภอโชคชัย จังหวัดนครราชสีมา ผลการศึกษาพบว่า ปัจจัยที่ส่งผลต่อการปฏิบัติงานสาธารณสุขมูลฐานของอาสาสมัครสาธารณสุขประจำหมู่บ้าน อำเภอโชคชัย จังหวัดนครราชสีมา มีจำนวน 5 ปัจจัย ประกอบด้วย ปัจจัยจูงใจ 2 ปัจจัย คือ ความสำเร็จ และลักษณะของงาน ปัจจัยค้ำจุน 3 ปัจจัยค้ำจุน 3 ปัจจัย คือ ความมั่นคงในงาน ความสัมพันธ์กับผู้ใต้บังคับบัญชา และเงินเดือน อย่างมีนัยสำคัญทางสถิติที่ระดับ 0.05 โดยสามารถทำนายการปฏิบัติงานสาธารณสุขมูลฐานของอาสาสมัครสาธารณสุขประจำหมู่บ้านอำเภอโชคชัย จังหวัดนครราชสีมา ได้ร้อยละ 63.8ข้อเสนอแนะจากการวิจัยในครั้งนี้ 1.ด้านการปฏิบัติงานสาธารณสุขมูลฐานของอาสาสมัครสาธารณสุขประจำหมู่บ้าน หน่วยงานที่เกี่ยวข้อง ควรพัฒนาการให้บริการที่ศูนย์สาธารณสุขมูลฐานชุมชน เพื่อให้เป็นที่พึ่งเบื้องต้นแก่ประชาชนในชุมชน 2. ด้านแรงจูงใจในการทำงานของอาสาสมัครสาธารณสุขประจำหมู่บ้าน หน่วยงานที่เกี่ยวข้อง ควรเร่งสร้างแรงจูงใจในการทำงานเพื่อร่วมกันพัฒนางานสาธารณสุขมูลฐานให้เจริญรุ่งเรืองต่อไป

คุณภาพ คงเจือ (2552) ได้ทำวิจัยเรื่องปัจจัยที่มีความสัมพันธ์กับสมรรถนะของอาสาสมัครสาธารณสุขประจำหมู่บ้าน ผลการวิจัยพบว่า 1. ระดับสมรรถนะของ อสม.ในภาพรวมอยู่ในระดับสูง ระดับสมรรถนะรายด้าน มีค่าเฉลี่ยระหว่าง 3.75 – 4.12 ดังนี้ ด้านการนำนโยบายไปสู่การปฏิบัติเพื่อพัฒนาและแก้ไขปัญหาที่สอดคล้องกับพื้นที่ การสร้างโอกาสให้เด็กและเยาวชนเข้ามามีส่วนร่วมในการพัฒนาสุขภาพอนามัยและชุมชน ด้านการสร้างจิตสำนึกประชาชนในการเฝ้าระวังดูแลสุขภาพ การเป็นผู้นำในงานส่งเสริมสุขภาพและป้องกันโรค รักษาพยาบาลเบื้องต้น ตลอดจนการเฝ้าระวังสุขภาพและคัดกรองผู้ป่วย การรณรงค์ขับเคลื่อนชุมชนและสังคมให้ตื่นตัวและรับผิดชอบต่อตนเอง ชุมชน และสภาวะแวดล้อมของสังคม การสร้างและบริหารเครือข่ายในการดำเนินงานสร้างสุขภาพแบบหุ้นส่วน การเตรียมและริเริ่มมาตรการทางสังคมใหม่ ๆ ที่จะมีผลต่อการขจัดหรือลดปัญหาทางสุขภาพ 2. ความพึงพอใจต่อการได้รับการสนับสนุนจากภาครัฐ อายุของ อสม.และการนิเทศ ติดตามจากเจ้าหน้าที่สาธารณสุข มีความสัมพันธ์เชิงบวกกับสมรรถนะของ อสม.อย่างมีนัยสำคัญทางสถิติที่ 0.001 (r= 0.47,0.25 และ 0.24 ตามลำดับ) ผลการวิจัยครั้งนี้สามารถใช้เป็นข้อมูลในการประเมินและพัฒนาสมรรถนะของอสม.โดยเฉพาะการนิเทศติดตามการทำงานของ อสม.โดยเจ้าหน้าที่สาธารณสุข การสนับสนุนสวัสดิการแก่ อสม.เป็นการสร้างขวัญและกำลังใจการทำงานและควรพิจารณานำผลการวิจัยครั้งนี้ไปกำหนดเป็นนโยบายที่สำคัญในการพัฒนาการดำเนินงานของอสม. ต่อไป

 นภาวดี ใจดี (2553) ได้ทำวิจัยเรื่อง การปฏิบัติของอาสาสมัครสาธารณสุขประจำหมู่บ้านตามการพัฒนาศักยภาพชุมชนในการป้องกันโรคเบาหวาน ตำบลเวียง อำเภอเชียงแสน จังหวัดเชียงราย ผลการศึกษาพบว่าอาสาสมัครสาธารณสุขประจำหมู่บ้านมีการปฏิบัติตามยุทธศาสตร์การพัฒนาศักยภาพชุมชนในการป้องกันโรคเบาหวาน โดยรวมอยู่ในระดับปานกลาง (ค่าเฉลี่ย 43.89) เมื่อจำแนกเป็นรายด้านพบว่า อยู่ในระดับปานกลางทุกด้านได้แก่ ด้านสร้างความตระหนักและเสริมสร้างพลังชุมชน(เฉลี่ย 5.05) ด้านการจัดการข้อมูลข่าวสาร (ค่าเฉลี่ย 2.41) และด้านการจัดการลดปัจจัยเสี่ยงต่อโรคเบาหวาน (ค่าเฉลี่ย 36.72) ผลการศึกษาครั้งนี้สามารถใช้เป็นข้อมูลพื้นฐานสำหรับเจ้าหน้าที่สาธารณสุขในการวางแผนและสนับสนุนการดำเนินงานของอาสาสมัครสาธารณสุขประจำหมู่บ้านในการปฏิบัติกิจกรรมป้องกันโรคเบาหวานในกลุ่มเสี่ยง

**4.วิธีการดำเนินการวิจัย**

 **4.1 ประชากร/กลุ่มตัวอย่าง**

ประชากรในการวิจัยครั้งนี้ได้ทำการศึกษาความคิดเห็นของอาสาสมัครสาธารณสุขโรงพยาบาลส่งเสริมสุขภาพตำบลเมืองใหม่-บางพลี (อ.ส.ม.) จังหวัดสมุทรปราการ ทั้งหมด 220 คน (ทะเบียน อสม.จังหวัดสมุทรปราการ, 2557)

 กลุ่มตัวอย่างที่ใช้ในการวิจัยโดยใช้สูตรการกำหนดกลุ่มตัวอย่างของทาโร ยามาเน (Yamane) ในการกำหนดขนาดของกลุ่มตัวอย่าง เป็นจำนวน 142 คน แล้วทำการสุ่มตัวอย่างแบบแบบง่าย(simple random sampling)

 **4.2 เครื่องมือที่ใช้ในการวิจัย**

เครื่องมือที่ใช้ในการวิจัยครั้งนี้ประกอบด้วยแบบสอบถามเพื่อเก็บข้อมูลจากประชากรกลุ่มตัวอย่างแบ่งเป็น 3 ตอน ดังนี้

ตอนที่ 1 แบบสอบถามเกี่ยวกับปัจจัยส่วนบุคคล ได้แก่ เพศ อายุ การศึกษา สถานภาพสมรส รายได้ อาชีพ

ตอนที่ 2 แบบสอบถามเกี่ยวกับปัจจัยการมีส่วนร่วมของประชาชนในการเป็นอาสาสมัครสาธารณสุขโรงพยาบาลส่งเสริมสุขภาพตำบลเมืองใหม่-บางพลี (อ.ส.ม.) จังหวัดสมุทรปราการ ประกอบด้วย อำนาจการตัดสินใจ ข้อมูลข่าวสาร รางวัล ความรู้และทักษะ

ตอนที่ 3 แบบสอบถามเกี่ยวกับ การมีส่วนร่วมของประชาชนในการเป็นอาสาสมัครสาธารณสุขโรงพยาบาลส่งเสริมสุขภาพตำบลเมืองใหม่-บางพลี (อ.ส.ม.)จังหวัดสมุทรปราการ ประกอบด้วย การมีส่วนร่วมในการตัดสินใจ การมีส่วนร่วมในการปฏิบัติการ การมีร่วมในผลประโยชน์ การมีส่วนร่วมในการประเมินผล โดยเป็นคำถามประเมินค่าเพื่อวัดระดับของการมีส่วนร่วมโดยให้คะแนนเป็น 5 ระดับ ของ (rating scale )ซึ่งมีเกณฑ์การกำหนดค่าน้ำหนักของการประเมินออกเป็น 5 ระดับ

 **4.3 การเก็บรวบรวมข้อมูล**

ระยะเวลาเก็บข้อมูลตั้งแต่วันที่ 1-31 สิงหาคม 2558 ระยะเวลา 1 เดือน

 **4.4 การวิเคราะห์ข้อมูล**

พบว่า ปัจจัยการมีส่วนร่วมของประชาชนในการเป็นอาสาสมัครสาธารณสุขโรงพยาบาลส่งเสริมสุขภาพตำบลเมืองใหม่-บางพลี (อ.ส.ม.) จังหวัดสมุทรปราการในภาพรวมเห็นด้วยอยู่ในระดับมากค่าเฉลี่ยเท่ากับ 3.85 เมื่อพิจารณาเป็นรายด้านพบว่าค่าเฉลี่ยสูงที่สุดคือ ด้านข้อมูลข่าวสารเห็นด้วยอยู่ในระดับมากค่าเฉลี่ยเท่ากับ 3.93 รองลงมาคือด้านรางวัลเห็นด้วยอยู่ในระดับมากค่าเฉลี่ยเท่ากับ 3.87 และค่าเฉลี่ยต่ำที่สุดคือด้านความรู้และทักษะเห็นด้วยอยู่ในระดับมากค่าเฉลี่ยเท่ากับ 3.74

 ผลจาการวิเคราะห์ตัวแปรอิสระทั้ง 4 ตัว พบว่า มีตัวแปรอิสระ 3 ตัว มีผลเชิงบวกต่อตัวแปรตามอย่างมีนัยสำคัญทางสถิติเรียงตามค่าสัมประสิทธิ์ของการถดถอยจากมากไปหาน้อย คือรางวัล อำนาจในการตัดสินใจและความรู้และทักษะตัวแปรทั้ง 3 ตัวสามารถอธิบายการเปลี่ยนแปลงของตัวแปรตามคือ การมีส่วนร่วมของประชาชนในการเป็นอาสาสมัครสาธารณสุขโรงพยาบาลส่งเสริมสุขภาพตำบลเมืองใหม่-บางพลี(อ.ส.ม.)จังหวัดสมุทรปราการได้ถึงร้อยละ 64.0

**อภิปรายผล**

ข้อที่ 1 ประชาชนที่เป็นอาสาสมัครสาธารณสุขที่ เพศ อายุ การศึกษา สถานภาพการสมรส รายได้และอาชีพที่แตกต่างกันมีส่วนร่วมในการเป็นอาสาสมัครสาธารณสุขโรงพยาบาลส่งเสริมสุขภาพตำบลเมืองใหม่-บางพลี (อ.ส.ม.) จังหวัดสมุทรปราการ แตกต่างกัน ผลวิจัยพบว่าประชาชนในการเป็นอาสาสมัครสาธารณสุขโรงพยาบาลส่งเสริมสุขภาพตำบลเมืองใหม่-บางพลี (อ.ส.ม.) จังหวัดสมุทรปราการ ที่มี เพศ อายุ การศึกษา และรายได้ ที่ต่างกันมีส่วนร่วมในการเป็นอาสาสมัครสาธารณสุขโรงพยาบาลส่งเสริมสุขภาพตำบลเมืองใหม่-บางพลี (อ.ส.ม.)จังหวัดสมุทรปราการ แตกต่างกัน ปัจจัยส่วนบุคคลด้านเพศ อายุ การศึกษา และรายได้ ที่ต่างกันมีส่วนร่วมในการเป็นอาสาสมัครสาธารณสุขโรงพยาบาลส่งเสริมสุขภาพตำบลเมืองใหม่-บางพลี (อ.ส.ม.) จังหวัดสมุทรปราการ แตกต่างกันอย่างมีนัยสำคัญทางสถิติที่ระดับ .05นั้นอาจเนื่องจากจังหวัดสมุทรปราการเป็นจังหวัดที่เป็นแหล่งอุตสาหกรรมที่ใหญ่ของประเทศจะมีการอพยพของประชาชนจากจังหวัดอื่นๆเข้ามาหางานทำและประกอบอาชีพต่างๆทั้งที่เป็นแรงงานและประกอบอาชีพค้าขายเล็กๆน้อยๆ จึงมีความหลากหลายของประชากรและมีความแตกต่างกันมาก

 ข้อที่ 2 ปัจจัยด้านอำนาจในการตัดสินใจ ข้อมูลข่าวสาร รางวัล ความรู้และทักษะมีความสัมพันธ์กับการมีส่วนร่วมของประชาชนในการเป็นอาสาสมัครสาธารณสุขโรงพยาบาลส่งเสริมสุขภาพตำบลเมืองใหม่-บางพลี (อ.ส.ม.)จังหวัดสมุทรปราการ ผลวิจัยพบว่าปัจจัยด้าน รางวัล อำนาจในการตัดสินใจและความรู้และทักษะมีความสัมพันธ์กับการมีส่วนร่วมของประชาชนในการเป็นอาสาสมัครสาธารณสุขโรงพยาบาลส่งเสริมสุขภาพตำบลเมืองใหม่-บางพลี (อ.ส.ม.)จังหวัดสมุทรปราการ

**ข้อเสนอแนะ**

**ข้อเสนอแนะเพื่อการนำไปปฏิบัติ**

1. ด้านเพศ อาสาสมัครสาธารณสุขมีความหลากหลายจึงควรจัดการอบรมอาสาสมัครสาธารณสุขก่อนออกไปเป็นอาสาสมัครสาธารณสุขโดยจัดกลุ่มหญิงชายเท่าๆกันในการเข้ารับการอบรมและแต่งตั้งให้เข้ามามีส่วนร่วมกับโรงพยาบาลส่งเสริมสุขภาพตำบลเมืองใหม่-บางพลี (อ.ส.ม.)จังหวัดสมุทรปราการ

 2. ด้านอายุ โรงพยาบาลส่งเสริมสุขภาพตำบลเมืองใหม่-บางพลี (อ.ส.ม.)จังหวัดสมุทรปราการควรส่งเสริมให้ประชาชนทุกกลุ่มอายุเข้ามามีส่วนร่วมกับทางราชการเพราะทุกกลุ่มอายุจะสามารถช่วยเหลือราชการได้แตกต่างกันไป ทางราชการก็จะได้ความคิดเห็นที่หลากหลายจากอาสาสมัครสาธารณสุข

 3. ด้านการศึกษา โรงพยาบาลส่งเสริมสุขภาพตำบลเมืองใหม่-บางพลี (อ.ส.ม.)จังหวัดสมุทรปราการควรส่งเสริมให้อาสาสมัครสาธารณสุขทุกระดับการศึกษาเข้ามามีส่วนร่วมกับทางราชการ กลุ่มที่มีการศึกษาน้อยก็ควรให้ความรู้ด้านต่างๆที่จำเป็นจะช่วยราชการในการดูแลสุขภาพแก่ประชาชนส่วนกลุ่มที่มีการศึกษาสูงกว่าก็อาจให้ความรู้ที่มีความซับซ้อนมากขึ้นในการดูและรักษาสุขภาพประชาชนตามความรู้ความสามารถของตนเอง

 4. ด้านรายได้ โรงพยาบาลส่งเสริมสุขภาพตำบลเมืองใหม่-บางพลี (อ.ส.ม.)จังหวัดสมุทรปราการควรให้อาสาสมัครสาธารณสุขทุกกลุ่มรายได้เข้ามามีส่วนร่วมกับทางราชการชี้ให้เห็นประโยชน์จะตกอยู่กับพวกเขาเอง

5. ด้านรางวัล โรงพยาบาลส่งเสริมสุขภาพตำบลเมืองใหม่-บางพลี (อ.ส.ม.)จังหวัดสมุทรปราการควรให้รางวัลหรือคำขอบคุณกับอาสาสมัครสาธารณสุขเมื่อปฏิบัติงานสำเร็จตามเป้าหมายเป็นสิ่งที่สร้างการยอมรับจากประชาชนทั่วไปให้เกิดความรู้สึกภาคภูมิใจที่ทางราชการให้ความสำคัญ

 6. ด้านอำนาจในการตัดสินใจ โรงพยาบาลส่งเสริมสุขภาพตำบลเมืองใหม่-บางพลี (อ.ส.ม.)จังหวัดสมุทรปราการควรให้อาสาสมัครสาธารณสุขมีอำนาจการตัดสินใจในการทำงานเกี่ยวกับการทำหน้าที่ด้านสาธารณสุขเพื่อให้เกิดความคล่องตัวในการทำงานในพื้นที่

 7. ด้านความรู้และทักษะ โรงพยาบาลส่งเสริมสุขภาพตำบลเมืองใหม่-บางพลี (อ.ส.ม.)จังหวัดสมุทรปราการควรจัดอบรมมีความรู้อื่นๆนอกจากความรู้ด้านสาธารณสุขที่จะช่วยเหลือราชการเช่นการแจ้งภัย การส่งข่าวสารภายในชุมชน การใช้เครื่องมือสื่อสารต่างๆ ให้กับประชาชนที่เป็นอาสาสมัครสาธารณสุข

 **ข้อเสนอแนะในการทำวิจัยครั้งต่อไป**

1. ควรศึกษาความพึงพอใจของประชาชนต่อผลการปฏิบัติงานของ อ.ส.ม. และควรขยายงานของ อ.ส.ม.ในด้านใดเพิ่มขึ้น

2. ควรศึกษาการมีส่วนร่วมของประชาชนในการตรวจสอบการทำงานของท้องถิ่นให้มีความโปร่งใสในการจัดซื้อจัดจ้าง

----------------------------------------------------

**บรรณานุกรม**

กระทรวงสาธารณสุข. (2535). **แนวทางการพัฒนาสาธารณสุขเพื่อบรรลุสุขภาพดีถ้วนหน้า.** อุบลราชธานี : ยงสวัสดิ์การพิมพ์.

กองสนับสนุนสุขภาพภาคประชาชน.(2550). **แนวทางการอบรมฟื้นฟูพัฒนาศักยภาพอาสาสมัครสาธารณสุข 2550** กรุงเทพฯ : โรงพิมพ์องค์การสงเคราะห์ทหารผ่านศึก.

\_\_\_\_\_\_\_\_. (2550). **หลักสูตรฝึกอบรมมาตรฐานอาสาสมัครสาธารณสุข(อ.ส.ม.)ปี พุทธศักราช 2550** กรุงเทพฯ : บริษัทเรอิเอชัน จำกัด.

คุณภาพ คงเจือ. (2552)**. ปัจจัยที่มีความสัมพันธ์กับสมรรถนะของอาสาสมัครสาธารณสุขประจำหมู่บ้าน** วิทยานิพนธ์วิทยาศาสตรมหาบัณฑิตมหาวิทยาลัย

นภาวดี ใจดี. (2553). **การปฏิบัติของอาสาสมัครสาธารณสุขประจำหมู่บ้านตามยุทธศาสตร์การ พัฒนาศักยภาพชุมชนในการป้องกันโรคเบาหวาน ตำบลเวียง อำเภอเชียงแสน จังหวัดเชียงราย** ค้นคว้าแบบอิสระพยาบาลศาสตรมหาบัณฑิต มหาวิทยาลัยเชียงใหม่.

พรธนา ศรีพิทักษ์. (2551). **ปัจจัยที่ส่งผลต่อการปฏิบัติงานสาธารณสุขมูลฐานของอาสาสมัครสาธารณสุขประจำหมู่บ้าน อำเภอโชคชัย จังหวัดนครราชสีมา** วิทยานิพนธ์สาธารณสุขมหาบัณฑิต มหาวิทยาลัยราชภัฏนครราชสีมา.

สำนักงานสาธารณสุข จังหวัดพัทลุง. (2550). **คู่มือการอบรมฟื้นฟูพัฒนาศักยภาพอาสาสมัครสาธารณสุขประจำหมู่บ้าน จังหวัดพัทลุง ปี2550.** พัทลุง : โรงพิมพ์สกุลไทย.

ศิรินทร์ภรณ์ อัจจิมางกูร. (2550). **ทัศนคติและความพร้อมของอาสาสมัคร(อ.ส.ม.)และเจ้าหน้าที่สาธารณสุขต่อมาตรการจัดการระบบเฝ้าระวังโรคไข้หวัดนกในชุมชน.** นครศรีธรรมราช : โรงพิมพ์เม็ดทราย.

Yamane, T. (1973).**Statistics : An Introduction Analysis***.* 3rd ed. New York : Harper & Row.